Paterna llança una campanya de reciclatge amb recompenses per als veïns
11/07/2019

# Paterna llança una campanya de reciclatge amb recompenses per als veïns

[![Paterna llança una campanya de reciclatge amb recompenses per als veïns](/images/noticias/2019/07/reciclaje-gr.jpg)](/images/noticias/2019/07/reciclaje-gr.jpg)

11.07.2019

S'han col·locat vinils explicatius en més de 330 contenidors del municipi amb els tipus de residus que s'ha de depositar en cadascun d'ells

L'Ajuntament de Paterna ha organitzat una campanya de conscienciació per a fomentar el reciclatge entre els veïns i veïnes del municipi.  
  
Tal com ha explicat la regidora de Benestar Animal, Serveis i Neteja, Mercedes Navarro, “cada vegada hi ha una major consciència sobre la importància del reciclatge en la protecció del medi ambient, però continua havent-hi cert desconeixement sobre la manera correcta de reciclar, per la qual cosa hem decidit llançar una campanya perquè els paterners i paterneres puguen resoldre els seus dubtes sobre on s'ha de reciclar cada residu”.  
  
Amb aqueix objectiu, aquest matí operaris de l'empresa Gestió i Serveis de Paterna, han començat a col·locar vinils explicatius en més de 330 contenidors amb els tipus de residus que s'han de depositar en cadascun d'ells, diferenciant entre els contenidors d'envasos lleugers, cartó i paper i vidre.  
  
D'aquesta manera, els ciutadans tindran un llistat de les deixalles que han de reciclar-se en cada contenidor, així com una relació dels residus que no s'han de tirar, facilitant un correcte reciclatge.  
  
A més, la regidora Navarro ha avançat que “la campanya també comptarà amb un concurs que es durà a terme a través de xarxes socials i que permetrà als ciutadans posar a prova els seus coneixements sobre reciclatge”.  
  
En concret, la campanya, que serà transmèdia, es desenvoluparà en les diferents xarxes socials de ViuPaterna, Facebook, Instagram i Twitter i a més d'oferir consells i recomanacions, inclourà un sorteig entre tots els participants per a premiar a aquells veïns i veïnes que demostren la seua implicació amb el reciclatge.